मध्य कान
मध्य कर्ण कान का वह भाग है जो कान के पर्दे के मध्य और कोक्लिया (अंतःकर्ण) की अंडाकार खिड़की के निकट होता है। स्तनधारियों के मध्य कान में तीन हड्डियाँ (मैलियस, इनकस, और स्टेपीज) होती हैं, जो कान के पर्दे की कंपन को अंतःकर्ण के द्रव और झिल्लियों में तरंगों में बदलती हैं। शरीर की सबसे छोटी हड्डी कान की स्टेपीज हड्डी होती है। मध्य कान की खोखली जगह को टिम्पैनिक गुहा भी कहा जाता है और यह टेम्पोरल हड्डी के टिम्पैनिक हिस्से से घिरी होती है। श्रवण नली (जिसे यूस्टेशियन ट्यूब या फार्निगोटिम्पैनिक ट्यूब भी कहा जाता है) टिम्पैनिक गुहा को नासिका गुहा (नासोफैरिंक्स) से जोड़ती है, जिससे मध्य कान और गले के बीच दबाव संतुलित हो पाता है। मध्य कान का प्राथमिक कार्य ध्वनिक ऊर्जा को हवा में संपीड़न तरंगों से कोक्लिया के भीतर द्रव-झिल्ली तरंगों में प्रभावी ढंग से स्थानांतरित करना है।